b'\n_START_ARTICLE_\nVelika nagrada \xc5\xa0panije 1994\n_START_SECTION_\nPred dirko\n_START_PARAGRAPH_\nMichael Schumacher bi z zmago na tej dirki izena\xc4\x8dil rekord Nigela Manslla, ki je na za\xc4\x8detku sezone dosegel pet zaporednih zmag, saj je zmagal na prvih \xc5\xa1tirih dirkah sezone in bil tako v prepri\xc4\x8dljivem vodstvu v prvenstvu. David Coulthard je debitiral na dirkah Formule 1 v Williamsu, Andrea Montermini pa v Simteku.\n_START_SECTION_\nKvalifikacije\n_START_PARAGRAPH_\nNajbolj\xc5\xa1i \xc5\xa1tartni polo\xc5\xbeaj je osvojil Michael Schumacher z Benetton-Fordom s prednostjo pol sekunde pred Damonom Hillom in \xc5\xa1e desetinko ve\xc4\x8d pred Miko H\xc3\xa4kinnenom. Do desetega mesta so se zvrstili \xc5\xa1e Jyrki J\xc3\xa4rvilehto, Rubens Barrichello, Jean Alesi, Gerhard Berger, Martin Brundle, David Coulthard in Ukjo Katajama.\n_START_SECTION_\nDirka\n_START_PARAGRAPH_\nOlivier Beretta je zaradi okvare motorja odstopil \xc5\xbee v krogu za ogrevanje. Schumacher je \xc5\xa1tartal najbolje, za njim pa se je v prvem ovinku odvijala huda borba za drugo mesto. Hill je komaj \xc5\xa1e uspel zadr\xc5\xbeati za seboj H\xc3\xa4kkinena, Alesi pa je uspel prehiteti JJ Lehta._NEWLINE_Coulthard se je z devetega prebil na osmo mesto \xc5\xbee v prvem ovinku, do tretjega kroga pa je bil \xc5\xbee na \xc5\xa1estem. V ospredju Hill ni mogel slediti Schumacherju, ki se je od Angle\xc5\xbea oddaljeval po sekundo na krog._NEWLINE_Za prvo trojico je bil Alesi, ki je zadr\xc5\xbeeval JJ Lehta in Coultharda s Ferrarijem ter je imel slabo aerodinamiko toda mo\xc4\x8dan motor. Coulthard je zgodaj zapeljal na prvi postanek, da bi nato lahko vozil po prazni stezi, toda pri speljevanju mu je dirkalnik dvakrat ugasnil, kar je postanek podalj\xc5\xa1alo na pol minute, tako da se je vrnil s krogom zaostanka za vodilnim Schumacherjem._NEWLINE_Po hitrih 7-sekundnih postankih H\xc3\xa4kkinena in JJ Lehta, je na postanek zapeljal tudi vodilni Nemec, kmalu za njim pa \xc5\xa1e Johnny Herbert, ki pa je z Lotusom zaostajal \xc5\xbee za krog. Po tem ko se je Schumacher vrnil nazaj na stezo, sta ga hitro prehitela Herbert in Coulthard. Po dirki je Schumacher povedal, da je menjalnik obti\xc4\x8dal v peti prestavi, iz boksov pa so mu sporo\xc4\x8dili, da se tega ne da popraviti._NEWLINE_Po postanku Hilla, je H\xc3\xa4kkinen pre\xc5\xa1el v vodstvo in se po\xc4\x8dasi oddaljeval od Williamsa, Schumacher se je boril s te\xc5\xbeavami na tretjem mestu, \xc4\x8detrti je bil JJ Lehto, nato pa \xc5\xa1e Alesi in Brundle. H\xc3\xa4kkinen je presenetljivo hitro zapeljal na drugi postanek, tako da je vodstvo ponovno prevzel Hill. Angle\xc5\xbeev drugi postanek je bil zelo hiter, tako da je ostal v vodstvu tudi ko se je vrnil nazaj na stezo._NEWLINE_Coulthardov Williams je imel elektri\xc4\x8dne te\xc5\xbeave, tako da se pri speljevanju z boksov ponovno ve\xc4\x8dkrat ugasnil, v 32. kroga pa je le \xc5\xa1e parkiral ob progi in odstopil. Medtem se je Schumacher presenetljivo dobro dr\xc5\xbeal s pokvarjenim menjalnikom. Zaradi tega je spremenil linijo vo\xc5\xbenje skozi ovinke in ne samo da mu je uspelo dirkalnik dr\xc5\xbeati na stezi, toda njegovi \xc4\x8dasi so bili celo konkuren\xc4\x8dni \xc4\x8dasom Williamsov in McLarnovih dirka\xc4\x8dev._NEWLINE_Hill je bil v vodstvu, drugi H\xc3\xa4kkinen, Schumacher pa \xc5\xa1e vedno na tretjem mestu. Po Fin\xc4\x8devem tretjem postanku je Schumacher napredoval na drugo mesto, \xc4\x8detrti pa je bil JJ Lehto, za njim pa drugi McLarnov dirka\xc4\x8d, Martin Brundle. V 48. krogu je eksplodiral motor na H\xc3\xa4kkinenovem dirkalniku in po dobrem dirkanju je moral odstopiti. S tem sta Hill in Schumacher znebila resnega konkurenta, JJ Lehto pa je napredoval na tretje mesto. Toda Finec je moral po te\xc5\xbeavah z motorjem \xc5\xa1est krogov kasneje odstopiti, tako da se je na tretje mesto prebil Martin Brundle. Toda tretje mesto je bilo o\xc4\x8ditno prekleto, saj je tudi njemu le nekaj krogov kasneje razneslo motor._NEWLINE_Po treh odstopih dirka\xc4\x8dev s tretjega mesta se je tam zna\xc5\xa1el Mark Blundell s Tyrrell-Yamaho in dosegel svoje prve stopni\xc4\x8dke v karieri. Stanje na prvih dveh mestih se ni spremenilo, zmagal je Hill pred Schumacherjem.\n_START_SECTION_\nPo dirki\n_START_PARAGRAPH_\nTo je bila prva zmaga ta Williams v tej sezoni in Hill jo je posvetil vsem navija\xc4\x8dem nedavno tragi\xc4\x8dno preminulega Ayrtona Senne. Ko je Schumacher na tiskovni konferenci po dirki opisoval svoje te\xc5\xbeave z menjalnikom, je bil Hill ob njem vidno \xc5\xa1okiran. Nemec je povedal:\xc2\xa0\xc2\xbbNa za\xc4\x8detku sem le s te\xc5\xbeavo odpeljal vse ovinke v peti prestavi, toda kmalu sem na\xc5\xa1el dobro linijo in lahko sem dosegal podobno dobre \xc4\x8dase kot dirka\xc4\x8di za mano.\xc2\xab\xc2\xa0Med mnogimi, ki so bili nad Nem\xc4\x8devo predstavo osupli, je bil tudi \xc5\xa1ef Benettona Flavio Briatore, ki je ozna\xc4\x8dil to dirko za Schumacherjevo najbolj\xc5\xa1o.'